Həftəsonu doyunca yatmaq yuxusuzluq problemini aradan qaldırmır - ARAŞDIRMA
Bu barədə araşdırma "Current Biology” elmi jurnalında dərc edilib. Bir qrup amerikalı alimin 36 könüllü üzərində bir neçə həftəlik elmi təcrübəsi nəticəsində məlum olub ki, həftəsonu doyunca yatmaqla həftə ərzindəki yuxusuzluğun əvəzini çıxmağa çalışmaq heç də uğurlu strategiya deyil. Xroniki yuxu çatışmazlığı orqanizmdə maddələr mübadiləsini pozur, qan-damar sisteminə mənfi təsir edir, müxtəlif xəstəliklər riskini artırır.
Vyana Tibb Universitetinin nevroloq və yuxu tədqiqatçısı Ştefan Zaydel araşdırma ilə bağlı açıqlamasında bildirib ki, yuxusuzluq probleminə qarşı mübarizədə müntəzəmlik əsas rol oynayır. Həftə ərzində az saatlar yatan insanlar yuxu saatlarını tədricən artıraraq müntəzəm yuxu ritmlərini bərpa etməlidirlər. Lakin həftənin bir neçə günü 5-6 saat yataraq, həftəsonu istədiyin qədər yat strategiyası („Stop and Go" prinsipi) tətbiq etmək həm uğurlu deyil, həm də xəstəliklərə yol açır. Alimin sözlərinə görə, həftəsonu doyunca yatmaq heç də yalnız strategiya deyil, lakin bu, həftəiçi yuxusuzluğun əvəzi kimi görülməməlidir. Həftə ərzində təxminən 8 saat yuxunu təmin etmək mütləqdir. (AZƏRTAC)